《游虞山韶音洞》
宋代·吴光

探奇寻古峤，巘窦临清濑。空谷响易奔，万窃感竽籁。

苔藓映崩壁，竹柏翳丛荟。冬夏鸣瑟商，昏旦变明霭。

眷邈苍梧巡，逶迟翠华迈。骖虬纷𡾰嵼，羽斿森晻蔼。

揽袂南熏亭，天风动衣带。月皓清湘流，云空九疑外。

抗缅千载前，踌躇发深概。

作者简介：吴光，字德强，抚州崇仁（今属江西）人。沆二兄。生平不详。事见《环溪诗话》卷下。今录诗二首。